Document ID: 31983D0247

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 11ης Μαΐου 1983
σχετικά με τη σύσταση συμβουλευτικής επιτροπής για την κοινοτική πολιτική στον τομέα της ξυλείας
(83/247/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη τη συνθήκη για την ίδρυση της Ευρωπαϊκής Οικονομικής Κοινότητας,
Εκτιμώντας:
ότι η συνεχής βελτίωση των συνθηκών διαβιώσεως και απασχολήσεως, καθώς και η αρμονική ανάπτυξη των οικονομικών των Κρατών μελών, περιλαμβάνονται μεταξύ των στόχων της Ευρωπαϊκής Οικονομικής Κοινότητας·
ότι οι οικονομικές δραστηριότητες που στηρίζονται στην παραγωγή και τη βιομηχανική επεξεργασία της ξυλείας προσφέρουν δυνατότητες για την επίτευξη αυτών των στόχων, λόγω του αναπτυξιακού δυναμικού των δραστηριοτήτων αυτών και έχοντας υπόψη σημερινές δυσκολίες·
ότι είναι αναγκαίο να εξετάζονται και να αντιμετωπίζονται οι δυσκολίες αυτές, όχι ξεχωριστά αλλά μέσα στο πλαίσιο της αμοιβαίας εξαρτήσεώς τους·
ότι, προς το σκοπό αυτό, και βάσει των εργασιών που έχουν ήδη γίνει από τις υπηρεσίες της Επιτροπής και, ειδικότερα, με βάση την ανακοίνωση στο Συμβούλιο σχετικά με τα κοινοτικά προγράμματα ενεργειών στον τομέα της ξυλείας, η στενή και σταθερή επαφή με τους ενδιαφερόμενους οικονομικούς κύκλους είναι δυνατόν να συμβάλει στην επίτευξη αυτών των στόχων·
ότι τον καταλληλότερο τρόπο για την οργάνωση των επαφών αυτών αποτελεί η σύσταση, υπό την αιγίδα της Επιτροπής, συμβουλευτικής επιτροπής για την κοινοτική πολιτική στον τομέα της ξυλείας, στην οποία εκπροσωπούνται οι κύκλοι αυτοί· ότι πρέπει επίσης να προβλέπεται η συμμετοχή στην επιτροπή αυτή προσωπικοτήτων που είναι σε θέση να προσφέρουν την τεχνική εμπειρία και τις γνώσεις τους σχετικά με την οικονομία της ξυλείας σε κοινοτικό επίπεδο,
ΑΠΟΦΑΣΙΖΕΙ:
Άρθρο 1
Συνιστάται παρά τη Επιτροπή συμβουλευτική επιτροπή για την κοινοτική πολιτική στον τομέα της ξυλείας, καλούμενη εφεξής « επιτροπή». Η επιτροπή απαρτίζεται από εκπροσώπους των ευρωπαϊκών οργανώσεων παραγωγών, βιομηχάνων και εμπόρων ξυλείας και προϊόντων που προέρχονται από το ξύλο, καθώς και από προσωπικότητες των οποίων η εμπειρία σε θέματα οικονομίας στον τομέα της ξυλείας σε κοινοτικό επίπεδο είναι ευρέως αναγνωρισμένη.
Άρθρο 2
Η επιτροπή έχει σαν έργο να συνδράμει την Επιτροπή, είτε μετά από σχετική αίτηση της τελευταίας είτε με δική της πρωτοβουλία, για την αντιμετώπιση όλων των προβλημάτων που αφορούν την κοινοτική πολιτική στον τομέα της ξυλείας και, ειδικότερα, εκείνων που αναφέρονται στη ζήτηση προϊόντων ξυλείας μέσα στην Κοινότητα και στην προσφορά ξυλείας που είναι δυνατόν να την καλύψει.
Άρθρο 3
Η επιτροπή περιλαμβάνει 27 μέλη:
- οκτώ μέλη που εκπροσωπούν τη δασική ιδιοκτησία και τις δασικές δραστηριότητες,
- οκτώ μέλη που εκπροσωπούν τις βιομηχανίες μεταποιήσεως ξυλείας,
- τέσσερα μέλη που εκπροσωπούν το εμπόριο ξυλείας και των προϊόντων που προέρχονται από το ξύλο,
- επτά μέλη που είναι προσωπικότητες με αναγνωρισμένη εμπειρία.
Άρθρο 4
Τα μέλη της επιτροπής διορίζονται από την Επιτροπή, μετά από συνεννόηση με τους ενδιαφερόμενους επαγγελματικούς κύκλους.
Άρθρο 5
Η θητεία των μελών της επιτροπής είναι τριετής και ανανεώσιμη.
Μετά τη λήξη της τριετίας, τα μέλη της επιτροπής ασκούν τα καθήκοντά τους έως ότου αντικατασταθούν ή ανανεωθεί η εντολή τους.
Η θητεία μέλους λήγει, πριν διαρρεύσει η τριετία, με παραίτηση ή λόγω θανάτου.
Αντικαθίσταται, για το υπόλοιπο της θητείας, σύμφωνα με τις διατάξεις του άρθρου 4.
Τα μέλη της επιτροπής ασκούν τα καθήκοντα τους αμισθί.
Άρθρο 6
Ο κατάλογος των μελών δημοσιεύεται, για ενημέρωση, από την Επιτροπή, στην Επίσημη Εφημερίδα των Ευρωπαϊκών Κοινοτήτων.
Άρθρο 7
Την προεδρία της επιτροπής ασκεί εκπρόσωπος της Επιτροπής. Άρθρο 8
Ο πρόεδρος προσκαλεί ενδεχομένως οποιοδήποτε άτομο, με ειδικές γνώσεις πάνω σε θέμα που έχει εγγραφεί στην ημερήσια διάταξη, να συμμετάσχει, ως εμπειρογνώμων, στις συνεδριάσεις της επιτροπής ή των ομάδων εργασίας που αναφέρονται στο άρθρο 9.
Οι εμπειρογνώμονες συμμετέχουν μόνο κατά τη συζήτηση του θέματος για το οποίο έχουν κληθεί να παραστούν.
Άρθρο 9
Η επιτροπή είναι δυνατόν να συστήσει ομάδες εργασίας.
Άρθρο 10
1. Η επιτροπή και οι ομάδες εργασίας συνέρχονται στην έδρα της Επιτροπής, μετά από πρόσκληση του προέδρου της επιτροπής.
2. Οι εκπρόσωποι των αρμοδίων υπηρεσιών της Επιτροπής συμμετέχουν στις συνεδριάσεις της επιτροπής και των ομάδων εργασίας.
3. Οι υπηρεσίες της Επιτροπής αναλαμβάνουν τη γραμματεία της επιτροπής και των ομάδων εργασίας.
Άρθρο 11
Οι συζητήσεις της επιτροπής δεν καταλήγουν σε ψηφοφορία.
Η Επιτροπή, όταν ζητά τη γνώμη της επιτροπής, καθορίζει ενδεχομένως προθεσμία για τη διατύπωση της γνώμης αυτής.
Άρθρο 12
Με την επιφύλαξη των διατάξεων του άρθρου 214 της συνθήκης, τα μέλη της επιτροπής υποχρεούνται να μην αποκαλύπτουν τις πληροφορίες που περιέρχονται στην αντίληψή τους στο πλαίσιο των εργασιών της επιτροπής ή των ομάδων εργασίας, όταν πληροφορούνται από τον πρόεδρο της επιτροπής ότι η γνώμη που ζητήθηκε ή το ερώτημα που υποβλήθηκε αφορούν θέματα εμπιστευτικής φύσεως.
Στην περίπτωση αυτή, μόνο τα μέλη της επιτροπής και οι εκπρόσωποι των υπηρεσιών της Επιτροπής παρίστανται στις συνεδριάσεις.
Άρθρο 13
Η παρούσα απόφαση αρχίζει να ισχύει από την ημερομηνία της δημοσιεύσεώς της στην Επίσημη Εφημερίδα των Ευρωπαϊκών Κοινοτήτων.
Έγινε στις Βρυξέλλες, στις 11 Μαΐου 1983.

Labels: 1
15
6